|  |
| --- |
|  **LIETUVOS RESPUBLIKOS ŪKIO MINISTERIJA** **VERSLO PRADŽIOS, PLĖTROS IR EKSPORTO KONSULTACIJŲ FIKSUOTŲJŲ ĮKAINIŲ NUSTATYMO TYRIMO ATASKAITA** |
| *2017-04-21* |

**I. ĮVADAS**

Verslo pradžios, plėtros ir eksporto konsultacijų fiksuotųjų įkainių nustatymo tyrimu siekiama nustatyti verslo konsultacijų fiksuotuosius įkainius, teikiant konsultacijas konkrečiomis verslo konsultavimo temomis ir potemėmis, nurodytomis Lietuvos Respublikos ūkio ministro 2015 m. rugsėjo 4 d. įsakyme Nr. 4-558 „Dėl nacionalinio verslo konsultantų tinklo veiklos organizavimo ir administravimo tvarkos aprašo patvirtinimo“. Minėtame apraše nurodytos temos skirstomos į:

* verslo pradžios konsultacijų temas, kurios skirtos konsultuoti įmonėms, veikiančioms ne ilgiau nei vienerius metus,
* verslo plėtros konsultacijų temas, kurios skirtos konsultuoti įmonėms, veikiančioms nuo 1 iki 5 metų,
* eksporto konsultacijų temas, kurios skirtos konsultuoti įmonėms, veikiančioms ne ilgiau nei 3 metai,
* eksporto konsultacijų temas, kurios skirtos konsultuoti įmonėms, veikiančioms ilgiau kaip 3 metai,
* ekoinovacijų konsultacijų temų.

Siekiant sumažinti administracinę naštą priemonės projektų vykdytojams, deklaruojantiems projekto įgyvendinimo metu patiriamas konsultacijų verslo klausimais išlaidas, Lietuvos Respublikos ūkio ministerija numato šio tipo išlaidoms taikyti fiksuotuosius įkainius. Taikant verslo konsultacijų fiksuotuosius įkainius pareiškėjai, rengdami paraiškas, galės tiksliau planuoti būsimas projekto išlaidas, o projektų vykdytojams bus sudarytos sąlygos paprasčiau atsiskaityti už projekto lėšų panaudojimą.

Tyrimą, remiantis 2015 m. rugsėjo 10 d. rinkos tyrimo, siekiant nustatyti verslo pradžios ir verslo plėtros konsultacijų krypčių fiksuotuosius įkainius, paslaugų viešojo pirkimo sutartimi, atliko viešosios politikos analizės ir konsultacijų įmonė **UAB „BGI Consulting**“. Remiantis 2017 m. vasario 7 d. rinkos tyrimu, **Lietuvos Respublikos ūkio ministerija** papildė Verslo pradžios ir verslo plėtros konsultacijų fiksuotųjų įkainių nustatymo tyrimą (2016 m. liepos 5 d. redakcija) eksporto konsultacijų kryptimi, todėl tyrimo pavadinimas keičiamas į **Verslo pradžios, plėtros ir eksporto konsultacijų fiksuotųjų įkainių nustatymo tyrimas** (toliau – Tyrimas).

Tyrimo ataskaitoje aprašoma tyrimo vykdytojų naudota fiksuotųjų įkainių nustatymo metodika ir duomenų šaltiniai, taip pat pateikiami **galutiniai tyrimo rezultatai – trys fiksuotieji verslo konsultacijų įkainiai, atskirai verslo pradžios, verslo plėtros ir eksporto konsultacijoms.**

**II. TYRIMO METODIKA**

Fiksuotieji verslo pradžios, plėtros ir eksporto konsultacijų įkainiai apskaičiuojami remiantis potencialių paslaugų tiekėjų rinkos tyrimų metu nustatytais vidutiniais valandiniais konsultacijų, verslo pradžios, plėtros ir eksporto temomis, įkainiais, prie šio fiksuotųjų verslo konsultacijų įkainių nustatymo dėmens pridedant besikonsultuojančio darbuotojo minimalų darbo užmokestį, kuris užtikrina, kad nustatyti fiksuotieji valandiniai konsultacijų įkainiai atitiktų Europos Sąjungos reglamentuose nustatytus reikalavimus ir leidžia atsižvelgti į darbo užmokesčio sąnaudas, kurias patiria projekto vykdytojas, už besikonsultuojančio darbuotojo laiką.

Būtent minimalų valandinį darbo užmokestį fiksuotųjų verslo konsultacijų įkainių skaičiavimui naudoti nuspręsta atsižvelgiant į tai, kad vidutinis įmonės darbuotojų darbo užmokestis gali reikšmingai skirtis tarp atskirų projektų vykdytojų, o minimalus darbo užmokestis yra minimali suma, kuri galioja visoms įmonėms. Taigi, tai mažiausia visiems projektų vykdytojams taikoma suma, kuri gali būti kompensuota.Minimalus valandinis darbo užmokestis, remiantis Lietuvos Respublikos Vyriausybės 2016 m. birželio 22 d. nutarimu Nr. 644 „Dėl minimaliojo darbo užmokesčio“, nuo 2016 m. liepos 1 d. yra lygus 2,32 Eur. Prieš įtraukiant minėtą dydį į fiksuotojo įkainio dydžio skaičiavimo formulę, prie šios sumos dar pridedami darbdavio sumokami mokesčiai: 30,98 proc. mokestis Valstybinio socialinio draudimo fondo valdybai[[1]](#footnote-1) (toliau – Sodra) ir 0,2 proc. įmokos į garantinį fondą[[2]](#footnote-2).Taigi galutinis, visas darbdavio patiriamas išlaidas įtraukiantis, minimalus valandinis darbo užmokestisyra lygus **3,04 Eur[[3]](#footnote-3)**. Visuose tolesniuose skaičiavimuose, kuriuose naudojama minimalaus valandinio darbo užmokesčio dedamoji, naudojamas šis visus darbuotojo ir darbdavio sumokamus mokesčius įtraukiantis minimalus valandinis darbo užmokestis.

Nustatyti fiksuotieji verslo pradžios, plėtros ir eksporto konsultacijų įkainiai pateikiami dviem formomis – įtraukiant pridėtinės vertės mokestį (*toliau – PVM*) ir neįtraukiant PVM. Standartinis PVM tarifas tyrimo atlikimo metu yra 21 proc.[[4]](#footnote-4) Būtent toks PVM tarifas yra naudojamas šiame tyrime visais atvejais, kai skaičiavimuose naudojama PVM dedamoji.

Tyrimo ataskaita skirstoma į tris dalis: pirmojoje dalyje aprašoma atliktų potencialių paslaugų tiekėjų rinkos tyrimų eiga ir rezultatai, antrojoje pateikiami galutiniai tyrimų rezultatai, trečiojoje – aprašomos nustatytų fiksuotųjų įkainių taikymo ir atnaujinimo sąlygos.

Atliekant tyrimą remiamasi šiais pagrindiniais dokumentais ir duomenų šaltiniais:

* Europos Komisijos Supaprastinto išlaidų apmokėjimo gairės, 2014;
* Lietuvos Respublikos sveikatos draudimo įstatymas Nr. I-1343, 1996;
* Lietuvos Respublikos garantinio fondo įstatymas Nr. VIII-1926, 2000;
* Lietuvos Respublikos pridėtinės vertės mokesčio įstatymas Nr. IX-751, 2002;
* Lietuvos Respublikos valstybinio socialinio draudimo fondo biudžeto 2016 metų rodiklių patvirtinimo įstatymas Nr. XII-2164, 2015;
* Lietuvos Respublikos finansų ministro 2014 m. spalio 8 d. įsakymas Nr. 1K-316 „Dėl Projektų administravimo ir finansavimo taisyklių patvirtinimo“;
* Lietuvos Respublikos Vyriausybės 2016 m. birželio 22 d. nutarimas Nr. 644 „Dėl minimaliojo darbo užmokesčio“;
* Lietuvos Respublikos ūkio ministro 2015 m. rugsėjo 4 d. įsakymas Nr. 4-558 „Dėl nacionalinio verslo konsultantų tinklo veiklos organizavimo ir administravimo tvarkos aprašo patvirtinimo“;
* Tinklapyje [rekvizitai.vz.lt](http://rekvizitai.vz.lt/) esantys duomenys apie konsultacijas verslui teikiančias įmones;

**II.1. POTENCIALIŲ PASLAUGŲ TIEKĖJŲ RINKOS TYRIMAS**

**Potencialių paslaugų tiekėjų rinkos tyrimas buvo vykdomas keliais etapais**. Pirmiausia buvo siekiama identifikuoti potencialių paslaugų tiekėjų – verslo konsultantų, kurie galėtų patekti į būsimą Nacionalinį verslo konsultantų tinklą – populiaciją. Šiuo tikslu iš vieną didžiausių ir išsamiausių Lietuvos įmonių katalogą pateikiančio tinklapio [rekvizitai.vz.lt](http://rekvizitai.vz.lt/) buvo įsigyta 1281 įrašo duomenų bazė, kurioje pateikti duomenys pagal tokius kriterijus:

* Atrinktos įmonės ir jų kontaktai, kurių pavadinime ar veiklos aprašyme randami šie raktažodžiai: „versl konsult“;
* Iš visos įmonių, atitinkančių pirmąjį kriterijų, imties pašalinti bankrutavusių arba bankrutuojančių įmonių kontaktai[[5]](#footnote-5);
* Iš visos įmonių, atitinkančių pirmąjį kriterijų, imties pašalinti tų įmonių kontaktai, kurių skola Sodrai viršija 500 Eur[[6]](#footnote-6).

Įsigijus duomenų bazę buvo atlikta pirminė pateiktų įmonių duomenų analizė (pirminė keleto atsitiktiniu būdu atrinktų įmonių tinklapiuose nurodomų teikiamų paslaugų analizė). Šios pirminės analizės metu buvo nustatyta, kad ne visos į įsigytą duomenų bazę patekusios įmonės, kurių aprašyme randami raktažodžiai „versl konsult“ teikia verslo konsultavimo paslaugas.

Atsižvelgiant į tai, nuspręsta atlikti išsamią visų 1281 įrašo peržiūrą (įmonių tinklapiuose nurodytų teikiamų paslaugų analizę), siekiant nustatyti įmones, kurios teikia paslaugas Lietuvos Respublikos ūkio ministro 2015 m. rugsėjo 4 d. įsakyme Nr. 4-558 „Dėl Nacionalinio verslo konsultantų tinklo veiklos organizavimo ir administravimo tvarkos aprašo patvirtinimo“ numatytomis konsultacijų temas.

Neegzistuojant įmonės tinklapiui neįmanoma patikrinti, ar įmonė iš tiesų vykdo su verslo konsultavimu susijusią veiklą, todėl įmonės, neturinčios internetinio tinklapio, buvo neįtrauktos į bendrą verslo konsultantų populiaciją.

Likusių 1114 įmonių tinklalapiuose pateikta informacija buvo peržiūrėta ir įmonės suskirstytos į tokias grupes:

* Netinkamos įmonės, kurių svetainė neveikia, o internetinės paieškos sistemos nepateikia jokios informacijos apie jas;
* Netinkamos įmonės, kurių veiklos sritis nėra susijusi su verslo konsultavimu[[7]](#footnote-7);
* Tinkamos įmonės, kurių veiklos sritis yra iš dalies susijusi su verslo konsultavimo temomis[[8]](#footnote-8);
* Tinkamos įmonės, kurių veiklos sritis yra tiesiogiai susijusi su verslo konsultavimu[[9]](#footnote-9);
* Verslo informacijos centrai, verslo inkubatoriai, amatų rūmai.

Tiriamajai populiacijai buvo priskirtos įmonės, patekusios į dvi tinkamų įmonių grupes, taip pat verslo informacijos centrai, verslo inkubatoriai, amatų rūmai. Šiame etape nustatyta, kad visą konsultacijas verslui teikiančių rinkos tyrimo tikslams tinkamų įmonių populiaciją sudaro 427 įmonės.

Ketvirtajame apklausos atlikimo etape buvo parengtas klausimynas, apimantis keturis klausimus (*tyrimams naudotus klausimynus galima rasti priede Nr. 1*). Klausimynas buvo patalpintas į internetinę apklausų vykdymo sistemą [surveymonkey.com](http://www.surveymonkey.com), o laiškas su prašymu dalyvauti apklausoje elektroniniu paštu išsiųstas visoms 427 į tyrimo tikslams tinkamų įmonių populiaciją patekusioms įmonėms. Apklausa vykdyta 2015 metų rugsėjo 17–25 dienomis. Potencialiems apklausos dalyviams, likus keletui dienų iki numatomos apklausos pabaigos, pakartotinai buvo išsiųstas priminimas apie apklausą. Apklausai pasibaigus nustatyta, kad galutinę tyrimo imtį – iki apklausos pabaigos gautų atsakymų skaičių – sudaro 93 įmonių atsakymai. Tai atitinkamai sudaro 22 proc. visos tyrimo populiacijos. Toks atsakomumo dažnis atitinka socialinių mokslų standartus ir leidžia gautus rezultatus interpretuoti 95 proc. patikimumo lygyje, su ne didesne, nei +/- 9 proc. paklaida.

Papildant Tyrimą eksporto konsultacijų kryptimi, buvo naudojama konsultacijas verslui teikiančių rinkos tyrimo tikslams tinkamų įmonių duomenų bazė, taip siekiant išlaikyti tolygumą prieš tai atliktame tyrime ir jo papildyme. Siekiant tikslesnių rezultatų buvo atlikta įmonių, teikiančių konsultacijas eksporto temomis, apžvalga, tokiu būdu atrinkta 11 naujų įmonių, kurios teikia tikslines konsultacijas eksporto klausimais ir kurios buvo įtrauktas į duomenų bazę. Siunčiant anketas įmonėms dalis pranešimų grįžo dėl pasikeitusių arba nebegaliojančių įmonių kontaktų, todėl kiekvienas atvejis buvo analizuotas atskirai. Peržiūrint įmonių būklę, iš kurių gauti pranešimai apie nepristatytą laišką, nustatyta, kad dalis įmonių reorganizuotos, kitų įmonių kontaktai [rekvizitai.vz.lt](file:///C%3A%5CUsers%5Cp.kriauceliunas%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5COGRV0HAP%5Crekvizitai.vz.lt) duomenų bazėse buvo pasikeitę, atnaujinus kontaktus respondentams buvo išsiųsti pakartotiniai paklausimai. Vykdant apklausą respondentams buvo akcentuota, kad, jeigu įmonė neteikia konsultacijų nurodytomis temomis, apie tai informuotų el. paštu arba apklausos sistemoje pateiktų tik įmonės rekvizitus, nenurodant įkainių. 37 įmonės el. paštu informavo, kad neteikia konsultacijų nurodytomis temomis ir apklausoje nedalyvaus, 3 įmonių kontaktai duomenų bazėje kartojosi (ta pati įmonė su skirtingų asmenų el. pašto adresais), 19 įmonių atsiuntė anketas tik su rekvizitais, todėl iš imties pašalintos 56 įmonės, kaip neatitinkančios tyrimo tematikos ir 3 pasikartojančių įmonių kontaktai. Galutinę populiaciją sudarė 379 įmonių duomenų bazė.

Klausimynas buvo sudarytas tokiu pat principu kaip ir prieš tai atliktame tyrime – anketą sudarė 4 klausimai, kurie buvo detalizuojami pagal eksporto konsultacijų potemes, akcentuota konsultuojamų įmonių veiklos trukmė, siekiant efektyvesnio apklausos dalyvių įsitraukimo pristatytas tyrimo tikslas. Apklausa vyko 2017 m. vasario 7-17 d. (8 atsakymai gauti po termino, tačiau dėl tikslesnių rezultatų taip pat naudojami tyrime), pakartotiniai priminimai apie tyrimą išsiųsti 2017 m. vasario 10 d. ir vasario 14 d. Apklausos dalyvių paklausimai dėl anketos pildymo buvo detalizuojami susisiekus telefonu arba el. paštu. Anketavimo sistemoje iš viso gautas 81 korektiškas įmonių atsakymas. Nors klausimyne buvo akcentuojama, kad būtų nurodoma konkreti vidutinė konsultacijų valandos kaina, keletas įmonių nurodė apribotas kainas, tokiu atveju skaičiuotas įkainių vidurkis, pvz.: nurodytas vidutinis įkainis 100-200 Eur, priimama vidutinė suma 150 Eur. Įvertinus atsakomumo dažnį nustatyta, kad su 95 proc. patikimumo lygmeniu, tyrimą galima laikyti patikimu, kadangi tyrimo rezultatai neviršija 10 proc. ribos, rekomenduojamos Fiksuotųjų dydžių nustatymo tyrimo imties pakankamumo ir reprezentatyvumo vertinimo gairėse, patvirtintose 2014–2020 metų Europos Sąjungos struktūrinės paramos administravimo darbo grupės, sudarytos Lietuvos Respublikos finansų ministro 2013 m. liepos 11 d. įsakymu Nr. 1K-243 „Dėl darbo grupės sudarymo“, 2016 m. vasario 26 d. posėdžio protokolu Nr. 25. Kadangi išplėsti tyrimą, surenkant daugiau potencialių eksporto konsultacijų teikėjų atsakymų apklausoje, reikėtų pasitelkti papildomus finansinius, žmogiškuosius ir laiko išteklius, o tyrimo paklaida neviršijanti 10 proc. ribos pagal socialinių mokslų standartus leidžia laikyti tyrimo rezultatus patikimais, nuspręsta tyrimo neplėsti.

Gauti apklausos duomenys (*duomenys pateikiami priede Nr. 2*) buvo susisteminti ir išanalizuoti. Remiantis šios analizės rezultatais nustatyti trys vidutiniai valandiniai konsultacijų įkainiai – verslo pradžios, verslo plėtros ir eksporto konsultacijų. Vidutinis valandinis konsultacijų įkainis buvo apskaičiuotas dviem būdais – iš surinktų duomenų vedant aritmetinį vidurkį ir apskaičiuojant šių duomenų medianą.

Kadangi apklausos metu buvo surinkti duomenys apie vidutinį valandinį konsultacijų įkainį verslo pradžios, plėtros ir eksporto konsultacijų temų ir potemių, nurodytų Lietuvos Respublikos ūkio ministro 2015 m. rugsėjo 4 d. įsakyme Nr. 4-558 „Dėl Nacionalinio verslo konsultantų tinklo veiklos organizavimo ir administravimo tvarkos aprašo patvirtinimo“, tai sudarė sąlygas vidutinį valandinį įkainį kaip aritmetinį vidurkį apskaičiuoti pagal dvi skirtingas metodikas – apskaičiuojant kiekvienos įmonės nurodytomis temomis teikiamų konsultacijų kainų aritmetinį vidurkį ir bendrą valandos konsultacijos kainos vidurkį skaičiuoti išvedant visų įmonių vidutinių kainų aritmetinį vidurkį arba kiekvieną temą ir jos vidutinį įkainį laikant atskiru stebėjimo atveju ir skaičiuojant konsultacijų temų valandinio įkainio aritmetinį vidurkį. Vidutinį valandinį įkainį skaičiuojant naudojant pirmąjį metodą, turimi 93 (verslo pradžios ir plėtros konsultacijų atžvilgiu) ir 81 (eksporto konsultacijų atžvilgiu) stebėjimo atvejai, skaičiuojant antruoju metodu stebėjimo atvejų skaičius padidinamas iki 467, skaičiuojant verslo pradžios konsultacijų įkainį, iki 411, skaičiuojant verslo plėtros konsultacijų įkainį, ir iki 390, skaičiuojant eksporto konsultacijų įkainį. Toks stebėjimo atvejų skaičiaus išplėtimas užtikrina tikslesnius rezultatus, todėl skaičiavimui pasirinkta būtent ši metodika.

Skaičiuojant visų stebėjimų (kiekviena konkrečia tema pateiktų įkainių) aritmetinį vidurkį buvo atmestos labiausiai devijuojančios – mažiausios ir didžiausios reikšmės. Mažiausiomis reikšmėmis šiuo atveju laikytos tokios, kur įkainis už konsultacijos valandą nesiekė 9 eurų. Tarp įmonių, teikiančių konsultacijas verslo pradžios klausimais, tokias reikšmes pateikė 2 įmonės ir skaičiuojant vidurkį buvo atmesti 7 stebėjimo atvejai. Tarp įmonių, teikiančių konsultacijas verslo plėtros klausimais, tokias reikšmes pateikė 1 įmonė ir buvo atmesti 2 stebėjimo atvejai. Didžiausiomis reikšmėmis šiuo atveju laikytos tokios, kur įkainis už konsultacijos valandą viršijo 200 eurų. Tarp įmonių, konsultuojančių verslo pradžios klausimais, tokias reikšmes pateikė 2 įmonės ir skaičiuojant vidurkį buvo atmesti 8 stebėjimo atvejai. Tarp įmonių, konsultuojančių verslo plėtros klausimais, tokias reikšmes pateikė 3 įmonės ir buvo atmesta 12 stebėjimo atvejų. Tarp įmonių, konsultuojančiu eksporto klausimais, tokias reikšmes pateikė 1 įmonė ir buvo atmesti 3 stebėjimo atvejai.

**Pagal minėtą metodiką, remiantis apklausos duomenimis, apskaičiuoti vidutiniai valandiniai konsultacijų įkainiai išvedant aritmetinį vidurkį iš visų stebėjimo atvejų (t. y. visų konsultacijų valandinių įkainių nurodytomis temomis) atskirai verslo pradžios, plėtros ir eksporto konsultacijoms. Gauti vidutiniai valandiniai įkainiai yra tokie:**

* **Verslo pradžios konsultacijų (pagal aritmetinį vidurkį) – 71 Eur/val.;**
* **Verslo plėtros konsultacijų (pagal aritmetinį vidurkį) – 80 Eur/val.;**
* **Eksporto konsultacijų (pagal aritmetinį vidurkį) – 84 Eur/val.**

Vidutinį valandinį konsultacijų įkainį atskirai verslo pradžios ir verslo plėtros konsultacijoms iš visų stebėjimo atvejų **išvedant medianą gauti mažesni valandiniai įkainiai:**

* **Verslo pradžios konsultacijų (pagal medianą) – 50 Eur/val.;**
* **Verslo plėtros konsultacijų (pagal medianą) – 60 Eur/val.;**
* **Eksporto konsultacijų (pagal aritmetinį vidurkį) – 80 Eur/val.**

Atsižvelgiant į tai, kad nesant galimybės įtraukti patikimų istorinių 2007–2013 m. įgyvendintų panašių priemonių metu teiktų konsultacijų valandinių įkainių[[10]](#footnote-10) ar kitų duomenų, rekomenduojamų Europos Komisijos Supaprastinto išlaidų apmokėjimo gairėse, atspindinčių realias, konkurencijos paveiktas kainas, tyrime remiamasi tik potencialių paslaugų tiekėjų rinkos tyrimo duomenimis. Taip pat į tai, kad potencialių paslaugų tiekėjai, neveikiami realios konkurencijos ir konkurso sąlygų, galimai nurodė aukštesnes kainas, negu tos, kuriomis realiai teiktų paslaugas konkuruodami rinkoje, nuspręsta tolesniuose skaičiavimuose naudoti mažesnius – išvedant medianą gautus – valandinius įkainius.

Skirtingi įkainiai verslo pradžios, plėtros ir eksporto konsultacijoms skaičiuoti atsižvelgiant į tai, kad tokios temų grupės nurodytos jau minėtame Lietuvos Respublikos ūkio ministro 2015 m. rugsėjo 4 d. įsakyme Nr. 4-558 „Dėl nacionalinio verslo konsultantų tinklo veiklos organizavimo ir administravimo tvarkos aprašo patvirtinimo“. Konsultacijos ekoinovacijų klausimais į šį tyrimą neįtraukiamos dėl srities specifiškumo, todėl šiai sričiai reikalingas atskiras tyrimas, be to, verslo pradžios ir plėtros konsultacijų sritis dalinai siejasi su eksporto sritimi, kadangi įmonės gali konsultuotis dėl vidinės verslo plėtros (strategija, efektyvumas) taip pat dėl išorinės verslo plėtros (konsultacijos eksporto, užsienio partnerių paieškos klausimais). Nepaisant to, atliekant tyrimą patikrinta ir galimybė išvesti vieną bendrą vidutinį konsultacijų įkainį iš visų stebėjimo atvejų.

Apskaičiavus **bendrą visoms temoms iš visų duomenų išvestą vidutinį valandinį įkainį, skaičiuojant pagal medianą,** gauti tokie rezultatai:

* **Bendras visoms temoms vidutinis valandinis konsultacijų įkainis (pagal medianą) – 70 Eur/val.**

Iš tų pačių duomenų vedant **bendrą vidutinį valandinį įkainį skaičiuojant aritmetinį vidurkį**, gauti tokie rezultatai:

* **Bendras visoms temoms vidutinis valandinis konsultacijų įkainis (pagal aritmetinį vidurkį) – 78 Eur/val.**

Dėl jau anksčiau minėtų priežasčių, pasirinkus taikyti tik vieną bendrą įkainį visoms pagal priemonę teikiamoms konsultacijoms, būtų renkamasis pagal medianą apskaičiuotas bendras vidutinis valandinis įkainis. Tačiau atsižvelgiant į tai, kad skirtumas tarp pagal medianą apskaičiuotų vidutinių valandinių konsultacijų įkainių atskirai verslo pradžios, plėtros ir eksporto konsultacijoms yra gana ryškus (apie 18 procentų), o taikant bendrą vidutinį valandinį konsultacijų įkainį išlieka apie 12 procentų nuokrypis, nuspręsta tolesnius skaičiavimus atlikti naudojant tris atskirus – verslo pradžios, verslo plėtros ir eksporto konsultacijų įkainius.

**III. TYRIMO REZULTATAI**

Fiksuotieji valandiniai verslo pradžios ir verslo plėtros konsultacijų įkainiai be PVM ir su PVM apskaičiuojamas pagal žemiau pateiktas formules:

**FĮ verslo pradžios konsultacijų (be PVM)[[11]](#footnote-11)= VĮ verslo pradžios + DU valandinis**

**FĮ verslo pradžios konsultacijų (su PVM) =** $\frac{VVĮ istorinių duomenų su PVM + VVĮ tiekėjų apklausos su PVM}{2}$ **VĮ verslo pradžios \* PVM + DU valandinis**

**FĮ verslo plėtros konsultacijų (be PVM)[[12]](#footnote-12)= VĮ verslo plėtros + DU valandinis**

**FĮ verslo plėtros konsultacijų (su PVM) =** $\frac{VVĮ istorinių duomenų su PVM + VVĮ tiekėjų apklausos su PVM}{2}$ **VĮ verslo plėtros \* PVM + DU valandinis**

**FĮ eksporto konsultacijų (be PVM)[[13]](#footnote-13)=** $\frac{VVĮ istorinių duomenų su PVM + VVĮ tiekėjų apklausos su PVM}{2}$ **VĮ eksporto + DU valandinis**

**FĮ eksporto konsultacijų (su PVM) =** $\frac{VVĮ istorinių duomenų su PVM + VVĮ tiekėjų apklausos su PVM}{2}$ **VĮ eksporto \* PVM + DU valandinis**

Potencialių tiekėjų rinkos tyrimo metu gautas vidutinis valandinis verslo pradžios konsultacijų įkainis yra lygus 50 Eur/val., vidutinis valandinis verslo plėtros konsultacijų įkainis yra lygus 60 Eur/val., vidutinis valandinis eksporto konsultacijų įkainis yra lygus 80 Eur/val. Naudojamas minimalaus valandinio darbo užmokesčio dydis, įtraukiant visus darbuotojo ir darbdavio sumokamus mokesčius lygus 3,04 Eur. Apskaičiuojant kainą su PVM naudojamas šiuo metu galiojantis standartinis PVM tarifas – 21 proc.

**Fiksuoto valandinio verslo pradžios konsultacijų įkainio skaičiavimas:**

**FĮ verslo pradžios konsultacijų (be PVM) = 50 + 3,04 = 53,04 Eur/val.;**

**FĮ verslo pradžios konsultacijų (su PVM) = 50 \* 1,21 + 3,04= 63,54 Eur/val.**

**Fiksuoto valandinio verslo plėtros konsultacijų įkainio skaičiavimas:**

**FĮ verslo plėtros konsultacijų (be PVM) = 60 + 3,04 = 63,04 Eur/val.;**

**FĮ verslo plėtros konsultacijų (su PVM) =** $\frac{VVĮ istorinių duomenų su PVM + VVĮ tiekėjų apklausos su PVM}{2}$ **60 \* 1,21 + 3,04 = 75,64 Eur/val.**

**Fiksuoto valandinio eksporto konsultacijų įkainio skaičiavimas:**

**FĮ eksporto konsultacijų (be PVM) = 80 + 3,04 = 83,04 Eur/val.;**

**FĮ eksporto konsultacijų (su PVM) =** $\frac{VVĮ istorinių duomenų su PVM + VVĮ tiekėjų apklausos su PVM}{2}$ **80 \* 1,21 + 3,04 = 99,84 Eur/val.**

**IV. NUSTATYTŲ FIKSUOTŲJŲ DYDŽIŲ TAIKYMAS**

Projektų vykdytojams, kurie turi galimybę PVM įtraukti į atskaitą, turėtų būti taikomi fiksuotųjų įkainių dydžiai be PVM. Tuo tarpu projektų vykdytojams, kurie tokios galimybės neturi, turėtų būti taikomi fiksuotųjų įkainių dydžiai su PVM, nebent kitokį tinkamumą finansuoti PVM numato priemonės, kurioje taikomi Verslo pradžios, plėtros ir eksporto konsultacijų fiksuotieji įkainiai, projektų finansavimo sąlygų aprašas.

Dokumentiniai įrodymai ir jų pateikimo ir saugojimo sąlygos, skirtos pagrįsti projektų veiklų išlaidoms, turi būti apibrėžti priemonės, kurioje taikomi fiksuotieji įkainiai, finansavimo sąlygų apraše. Pavyzdžiui, siekiant sumažinti administracinę naštą projektų vykdytojams, dokumentiniai įrodymai projekto išlaidoms, kurios apmokamos pagal fiksuotuosius įkainius priemonėje „Verslo konsultantas LT“, bus pagrįsti VšĮ „Versli Lietuva“ kas mėnesį UAB „Investicijų ir verslo garantijos“ (toliau – INVEGA) pateikiama ataskaita apie projekto vykdytojo gautas konsultacijų valandas („Ataskaita apie gautų per ataskaitinį laikotarpį konsultacijų pagal priemonę „Verslo konsultantas LT“ teikimą“). Ataskaita apie gautas konsultacijas teikiama vadovaujantis INVEGOS su VšĮ „Versli Lietuva“ sudaryta bendradarbiavimo sutartimi dėl informacijos, susijusios su konsultacijomis, dėl kurių INVEGA pasirašys dotacijų sutartis su pareiškėjais, teikimo įgyvendinančiai institucijai. Kitokius įvykusią konsultaciją liudijančius dokumentus (sąskaitas-faktūras, sutartis ar perdavimo-priėmimo aktus) konsultantai, VšĮ „Versli Lietuva“ įsipareigoja saugoti ne trumpiau kaip 3 metus po priemonės įgyvendinimo pabaigos, tačiau jie nėra kompensavimo mokėjimo sąlyga.

**V. NUSTATYTŲ FIKSUOTŲJŲ DYDŽIŲ ATNAUJINIMAS**

Atsižvelgiant į Lietuvos Respublikos finansų ministerijos suderinto vartotojų kainų indekso 2016–2018 metų prognozes[[14]](#footnote-14), pateiktas Lentelėje 1, suderinto vartotojų kainų indekso pokyčio vidurkis programos įgyvendinimo laikotarpiu turėtų būti nežymus ir siekti 1,93 procentus. Be to, siekiama, kad nustatyti fiksuotieji valandiniai verslo pradžios, plėtros ir eksporto konsultacijų įkainiai kiekvienais priemonės įgyvendinimo metais neviršytų vidutinių rinkos kainų, todėl nustatytų fiksuotųjų įkainių atsižvelgiant į infliaciją siūloma neperskaičiuoti.

Lentelė 1. Suderinto vartotojų kainų indekso vidurkis 2016–2018 metais, proc.

| **2016** | **2017** | **2018** | **Aritmetinis vidurkis** |
| --- | --- | --- | --- |
| 1,7 | 1,9 | 2,2 | 1,9333 |

*Šaltinis:* [*http://www.finmin.lt/web/finmin/aktualus\_duomenys/makroekonomika*](http://www.finmin.lt/web/finmin/aktualus_duomenys/makroekonomika)

Nustatyti fiksuotieji valandiniai verslo pradžios, plėtros ir eksporto konsultacijų įkainiai pagal šio tyrimo III dalyje „Tyrimo rezultatai“ pateiktas formules turėtų būti perskaičiuoti kiekvieną kartą šalyje pasikeitus minimaliam valandiniam darbo užmokesčiui arba pasikeitus darbo užmokesčio apmokėjimą ir su juo susijusius mokesčius reglamentuojantiems teisės aktams. Už fiksuotųjų valandinių verslo pradžios, plėtros ir eksporto konsultacijų įkainių perskaičiavimą atsakinga Lietuvos Respublikos ūkio ministerija.

Perskaičiuoti fiksuotieji valandiniai verslo pradžios, plėtros ir eksporto konsultacijų įkainiai gali būti taikomi esamoms arba naujoms, po atnaujintų fiksuotųjų valandinių verslo pradžios, plėtros ir eksporto konsultacijų įkainių perskaičiavimo pasirašytoms sutartims, priklausomai kaip fiksuotųjų įkainių taikymą apibrėžia priemonės, kurioje taikomi Verslo pradžios, plėtros ir eksporto konsultacijų fiksuotieji įkainiai, projektų finansavimo sąlygų aprašas.

**PRIEDAI**

PRIEDAS 1. Tyrimo atlikimui naudoti klausimynai

**\*Verslo pradžios ir verslo plėtros konsultacijų rinkos tyrimo anketa**

1. Nurodykite Jūsų atstovaujamos įmonės pavadinimą.
2. Nurodykite miestą, kuriame yra registruota Jūsų atstovaujama įmonė.
3. Nurodykite vidutinius valandinius konsultacijų įkainius (eurais be PVM) tomis temomis, kuriomis konsultacijas teikia Jūsų įmonė.  Atkreipkite dėmesį, kad šiomis temomis būtų konsultuojamos TIK įmonės, veikiančios iki 1 metų.

|  |  |
| --- | --- |
| Verslo planavimas |  |
| Mokesčiai ir buhalterinė apskaita |  |
| Parama verslui, verslo finansavimo šaltiniai |  |
| Produkto, paslaugos tobulinimas |  |
| Pardavimas |  |
| Rinkodara |  |
| Sutarčių sudarymas ir valdymas |  |
| Dokumentų rengimas ir valdymas |  |
| Personalo valdymas, darbo teisė ir sauga |  |

1. Nurodykite vidutinius valandinius konsultacijų įkainius (eurais be PVM) tomis temomis, kuriomis konsultacijas teikia Jūsų įmonė. Atkreipkite dėmesį, kad šiomis temomis būtų konsultuojamos TIK įmonės veikiančios nuo 1 iki 5 metų.

|  |  |
| --- | --- |
| Įmonės strategija |  |
| Įmonės veiklos procesai ir veiklos efektyvumas |  |
| Rinkodara, įmonės įvaizdžio formavimas |  |
| Įmonės finansų valdymas |  |
| Pardavimas ir derybos |  |
| Investicijos ir finansavimo šaltiniai |  |
| Teisiniai aspektai |  |
| Projektų valdymas |  |

**\* Eksporto konsultacijų rinkos tyrimo anketa**

1. Nurodykite Jūsų atstovaujamos įmonės pavadinimą.
2. Nurodykite miestą, kuriame yra registruota Jūsų atstovaujama įmonė.
3. Nurodykite vidutinius valandinius konsultacijų įkainius (eurais be PVM) šia tema, jeigu tokią konsultaciją teikia Jūsų įmonė ar įstaiga. Atkreipkite dėmesį, kad šia tema būtų konsultuojamos TIK įmonės, veikiančios iki 3 metų.

|  |  |
| --- | --- |
| Pasirengimo eksportui veiksmų planas |  |

1. Nurodykite vidutinius valandinius konsultacijų įkainius (eurais be PVM) tomis temomis, kuriomis konsultacijas teikia Jūsų įmonė ar įstaiga.Atkreipkite dėmesį, kad šiomis temomis būtų konsultuojamos TIK įmonės veikiančios nuo 3 metų.

|  |  |
| --- | --- |
| Eksporto strategija |  |
| Tikslinių eksporto rinkų pasirinkimas ir išorinė komunikacija |  |
| Tarptautinės prekybos teisiniai aspektai ir sertifikavimas užsienio rinkose |  |
| Techniniai ir gamybiniai eksporto aspektai |  |
| Eksporto rizikos valdymas |  |

**Priedai pateikti elektroniniu formatu:**

PRIEDAS 2. Potencialių tiekėjų rinkos tyrimo duomenys

1. Lietuvos Respublikos sveikatos draudimo įstatymas Nr. I-1343, 1996

Lietuvos Respublikos valstybinio socialinio draudimo fondo biudžeto 2016 metų rodiklių patvirtinimo įstatymas Nr. XII-2164, 2015 [↑](#footnote-ref-1)
2. Lietuvos Respublikos garantinio fondo įstatymas Nr. VIII-1926, 2000 [↑](#footnote-ref-2)
3. Apskaičiuota prie minimalaus valandinio darbo užmokesčio pridėjus 31,18 proc. (įmokų į SODRĄ dalies ir įmokų į garantinį fondą dalies suma) minimalaus valandinio darbo užmokesčio [↑](#footnote-ref-3)
4. Lietuvos Respublikos pridėtinės vertės mokesčio įstatymas Nr. IX-751, 2002 [↑](#footnote-ref-4)
5. Informaciją apie įmonei pradėtą ar įvykdytą bankroto procedūrą tinklapis [rekvizitai.vz.lt](http://rekvizitai.vz.lt/) gauna tiesiogiai iš VĮ Registrų centro ir Įmonių bankroto valdymo departamento prie Ūkio ministerijos. [↑](#footnote-ref-5)
6. Informacija apie įmonės skolą tinklapis [rekvizitai.vz.lt](http://rekvizitai.vz.lt/) gauna tiesiogiai iš Sodros. [↑](#footnote-ref-6)
7. Pavyzdžiui, savo veiklos apraše įmonė kaip konsultacijas verslui nurodo konsultavimą jos parduodamų prekių ar paslaugų pasirinkimo klausimais. [↑](#footnote-ref-7)
8. Pavyzdžiui, įmonė teikia konsultacijas verslo pradžios klausimais, tačiau konkrečiai nenurodo, kokiomis temomis konsultuoja, todėl negalima tiksliai identifikuoti, ar šios konsultacijos Tyrimui aktualiomis temomis. [↑](#footnote-ref-8)
9. Pavyzdžiui, įmonės tinklapyje pateikiama informacija, kad įmonė teikia konsultacijas viena ar keliomis Lietuvos Respublikos ūkio ministro 2015 m. rugsėjo 4 d. įsakyme Nr. 4-558 „Dėl nacionalinio verslo konsultantų tinklo veiklos organizavimo ir administravimo tvarkos aprašo patvirtinimo“ numatytomis konsultacijų temomis. [↑](#footnote-ref-9)
10. Atliekant tyrimą informacija apie valandinius verslo konsultacijų įkainius panašaus pobūdžio priemonėse, įgyvendintose 2007–2013 m. buvo surinkta, tačiau įvertinus gautą informaciją kaip nepakankamai patikimą ji toliau tyrime nenaudota [↑](#footnote-ref-10)
11. FĮ verslo pradžios –fiksuotasis valandinis verslo pradžios konsultacijų įkainis; VĮ verslo pradžios – reprezentatyvios potencialių paslaugų tiekėjų apklausos metu nustatytas vidutinis verslo pradžios konsultacijų valandinis įkainis; DU valandinis – minimalus valandinis darbo užmokestis šalyje [↑](#footnote-ref-11)
12. FĮ verslo plėtros –fiksuotasis valandinis verslo plėtros konsultacijų įkainis; VĮ verslo plėtros – reprezentatyvios potencialių paslaugų tiekėjų apklausos metu nustatytas vidutinis verslo plėtros konsultacijų valandinis įkainis; DU valandinis – minimalus valandinis darbo užmokestis šalyje [↑](#footnote-ref-12)
13. FĮ eksporto –fiksuotasis valandinis eksporto konsultacijų įkainis; VĮ eksporto – reprezentatyvios potencialių paslaugų tiekėjų apklausos metu nustatytas vidutinis verslo eksporto konsultacijų valandinis įkainis; DU valandinis – minimalus valandinis darbo užmokestis šalyje [↑](#footnote-ref-13)
14. Šaltinis: <http://www.finmin.lt/web/finmin/aktualus_duomenys/makroekonomika> [↑](#footnote-ref-14)